सहिद स्मृति गोल्ड कपमा एनआरटीको विजयी सुरुवात
हेटौंडामा जारी छैठौं संस्करणको सहिद स्मृति स्थानीय तह अन्तर्राष्ट्रिय फुटबल प्रतियोगितामा न्यूरोड टिम (एनआरटी) ले विजयी सुरुवात गरेको छ । साविकको उपविजेता हिमालयन शेर्पामाथि ३–० गोलअन्तरको जीत निकाल्दै एनआरटीले दोस्रो चरणमा स्थान पक्का गरेको हो ।
मकवानपुर — हेटौंडामा जारी छैठौं संस्करणको सहिद स्मृति स्थानीय तह अन्तर्राष्ट्रिय फुटबल प्रतियोगितामा न्यूरोड टिम (एनआरटी) ले विजयी सुरुवात गरेको छ । साविकको उपविजेता हिमालयन शेर्पामाथि ३–० गोलअन्तरको जीत निकाल्दै एनआरटीले दोस्रो चरणमा स्थान पक्का गरेको हो ।विजयी टोलीका लागि सरोज तामाङ, रोहन खड्गी र सुमित श्रेष्ठले १-१ गोल गरेका थिए । शेर्पाका लागि सरोजले खेलको २९ औं मिनेटमा, रोहनले ५७ औं मिनेट र सुमितले ८५ औं मिनेटमा गोल गरेका थिए । खेलमा एनआरटीका सरोज तामाङ म्यान अफ दी म्याच घोषित भए । उनले नगद १० हजार रुपैयाँ प्राप्त गरे ।हेटौंडा–६ स्थित गौरीटार रंगशालामा भएको खेलको सुरुवातमा दुई वटा सुन्दर मौका खेर फाल्दा शेर्पा पहिलो खेलबाटै बाहिरिन पुगेको हो । शेर्पाका विदेशी फरवार्ड नेपोलियनले खेलको २२ र २४ औं मिनेटमा एनआरटीका गोलरक्षक प्रिसोसँग वान भर्सेज वानको अवस्थामा गोल गर्न चुकेका थिए । प्रिसोको लगातारको दुई वटा बचाउसँगै खेलमा एनआरटी शेर्पामाथि हाबी भएको हो ।एनआरटीका प्रशिक्षक जीवन सिन्केमानले खेलाडीको मेहेनतका कारण सहज जित प्राप्त भएको बताए । ‘हाम्रो योजना अनुसार सवै खेलाडीले खेलेका कारण जीत सम्भव भयो । विपक्षी कमजोरभन्दा पनि हाम्रो लगातार स्कोर निस्कियो,' भर्खरैमात्र इलाममा आफ्नो टोलीलाई उपाधि दिलाएका प्रशिक्षक सिन्केमानले उपाधि जित्ने गरी मैदानमा उत्रिएको बताए ।हिमालयन शेर्पाका शिव लामाले नियमित प्रशिक्षण नभएका कारण खेलाडीमा समस्या देखिएको बताए । ‘नियमित प्रशिक्षणमा खेलाडी छैनन् । जसको कारण आफ्नो क्षमता अनुसारखेलाडीले खेल्न सकेनन् । केही खेलाडी घाइते भएका कारण पनि टिम कमजोर देखिएको हो,' लामाले भने ।जिल्ला फुटबल संघ मकवानपुरको आयोजनामा सञ्चालित प्रतियोगिताअन्तर्गत् बिहीबार सशस्त्र प्रहरीको एपीएफ र मच्छिन्द्र क्लबबीच प्रतिस्पर्धा हुनेछ ।